November | 2009 | Adoons boer vorentoe
Die bok het my gestamp
Posted on November 24, 2009 by Adoonsie
Kleinboet (hy mag dalk omgekrap wees as ek hom kleinboet noem, hy is 'n groot, breed geskouerde man) het so 'n klompie jare terug as 'n veld gids gewerk daar by een van daai grend wildplase annerkant Pretoria. Mabula , as ek reg onthou. Om die eksterne kontrakteurs soos Eskom en Telkom se outjies veilig te hou tussen die wilde diere het die wildplaas 'n standaard reel gehad dat kontrakteurs nooit alleen in die veld mag werk nie. Die idee was dat een man die werk doen , terwyl die anner man kywie hou vir diere wat hulle veiligheid mag benadeel.
So kom dit dat daar eendag 'n man van Telkom ( ek dink dit was Telkom) daar by die kantoor aankom. Man , maar die knaap is gehawend. Stof en bloed en snot en stukkende plekke. En hy hakkel en bewe van die skok. Nadat hulle die man so effens kalmeer het probeer hulle agter die kap van die byl kom. Omtrent al wat hulle uit die knaap kan uitkry is dat die bok hom gestamp het. Watse bok? Nee hy weet nie. Uiteindelik kom hulle toe sover om te leer dat die knaap alleen veld toe is om aan een of ander toring of iets van sy instansie te gaan werk. Hy kon met die bakkie tot redelik naby aan die toring kom , maar moes vir die laaste entjie te voet gaan om sy werk te doen.
So kom dit toe dat meneer te aandagtig sy werk doen en nie oplet na die omgewing , en meer spesifiek, die diere om hom nie. Totdat hy van aangesig tot aangesig kom met 'n bok wat hom summier aanval. En duidelik het die 'bok' hom ook sleg gekarnuffel voor hy dit tot by sy voertuig kon maak. Kleinboet hulle probeer allerhande truuks om by die man uit te vind watse 'bok' dit was wat hom aangeval het , maar hy weet nie. Uiteindelik dink meneer egter dat hy tog die 'bok' op 'n foto sal kan identifiseer.
So gesê , so gemaak . Kleinboet hulle gaan haal 'n boek en begin vir meneer bokke wys. Springbok, Rooibok , Blesbok, Kudu, almal van hulle. Geen van die bokke blyk skuldig te wees nie. Dit is todat die knaap op 'n stadium opkyk en die 'bok' raaksien op een van die muur panele van die Groot Vyf teen die muur. Ek dink dit was die eerste keer in Kleinboet se lewe waar hy gehoor het dat 'n Buffel as 'n bok geklasifiseer is.
Kleinboet is so twee jaar jonger as ek. Hy bly in 'n dorpie so 120km van my af. Toe ons nog kinders in die huis was het Pa 'n Toyota Cressida 2.8i gery. So 'n mooi Houtskool grys ene. In munt kondisie. Toe die tyd kom vir Pa on die Cressida te verkoop vir 'n nuwe ryding , skraap Kleinboet al sy spaar geldjies bymekaar en hy koop daai Cressida by Pa. Daai Cressida het hy soos goud opgepas. Altyd gewas en gepoleer. As dinge verkeerd gaan het hy dit altyd mooi reg gemaak. Geen kolligte of ander derglike na verkope goed op sy kar nie. Die Cressida moes altyd lyk soos toe hy uit die fabriek gekom het.
So nege maande terug besluit Kleinboet om die ondenkbare te doen en maar die Cressida te verkoop. Hy gaan gee toe maar die Cressida in by die plaaslike motorhandelaar op 'n komissie ooreenkoms. As die Cressida sou verkoop neem die handelaar sy wins, en as die motor nie verkoop nie kan Kleinboet hom kom terug neem.
Nadat die motor vir so 'n maand by die handelaar gestaan het sonder om verkoop te word besluit Kleinboet om maar die Cressida te hou. Dis tog eintlik n bleddie lekker motorkar. So gedink , so gemaak en Kleinboet gaan haal die motor. Soos die ongeluk wil hê kry Kleinboet so paar dae later 'n pap wiel en daar besef Kleinboet dat sy spaarwiel intussen aan 'n nuwe eienaar behoort. Want binne in die kattebak is die spaarwiel se bedeking nog steeds daar , maar van die wiel is daar geen teken nie. Met die eerste geleentheid wat hy kry gaan Kleinboet na die motorhandelaar toe en konfronteer hom met die gat waar die spaarwiel moet wees. Die handelaar het natuurlik onnosel/onskuldig gepleit en Kleinboet moes maar die saak daar los aangiesien hy geen bewyse gehad het nie. Kleinboet moes op die ou end maar noodgedwonge 'n nuwe wiel en band in die hande kry. Om weer die regte wiel in die hande te kry is bykans onmoontlik en hy moes op die ou end maar met 'n gewone 14 duim wiel tevrede wees as 'n spaar.
Nou vertel Kleinboet vir my onlangs die volgende. Hy sit Saterdag more voor die bank en wag vir sy vroutjie om haar verskyning te maak toe 'n ou flenter Cressida met baie duike en baie verskillend gekleurde panele aan die oorkant van die pad stop. So in sy verveeldheid sit boete die Cressida en bekyk en sien dat een van die motor se bande 'n Kumho is. Die naam lui vir hom 'n klokkie en hy sit en wonder waar hy al vantevore die naam gehoor het. Toe besef hy dat die flenter Cressida se wiele verskil. Voor is daar 'n 14 duim wiel op soos wat die motor mee uitgekom het , maar agter is daar 'n 15 duim allooi wiel op. Dieselfde wiele as wat op Kleinboet se eie motor ook is. En daar lui die klokkie eindelik duidelik genoeg vir Kleinboet om ook te hoor. Dis mos sy wiel at daar agter op die flenter Crissida is !
Kleinboet gryp sy foon en skakel die dorpie se gewapende reaksie outjie. Gelukkig ken hy en Matt mekaar op voornaam terme en Kleinboet oortuig vir Matt dat hy baie vinnig en baie paraat voor die bank moet opdaag om te kom help met die onderhandelinge wat binnekort gaan volg. Matt is gelukkig nie ver nie , en binne minute is die man dan ook daar, gewapen en paraat. Kleinboet klim toe uit en met Matt op sy hakke stap oor die pad om by die man in die ander motor te gaan hoor presies waar hy die wiel in die hande gekry het.
Die man is gelukkig baie slim en besef dat die onderhandelinge dalk sleg verkeerd kan loop as hy nie met die waarheid vorendag kom nie en hy vertel toe ook sommer baie vinnig dat hy die wiel by een van die slaghuis se werkers gekry het. Net daar en dan komandeer Kleinboet die man op om saam met hom en Matt slaghuis toe te loop om die skuldige te gaan uitwys. Die werker in die slaghuis word uitgewys en hy besef ook gou dat saamwerk sy beste opsie is. Hy het toe te vertelle dat hy die wiel geruil het by die motorhandelaar se werknemer vir 'n paar biere.
Omdat die motorhandelaar toe is op Saterdae laat Kleinboet hulle die saak toe eers daar. Behalwe vir die man wat nog steeds met die wiel aan sy motor sit. Hy word summier 'n domkrag in die hand gestop en verduidelik hoe om 'n wiel af te haal. Kleinboet was hom goedgesind en het hom die 14 duim wiel wat hy as spaar gebruik het in ruil gegee vir die wiel wat hy moes afhaal.
Kleinboet is nou weer tevrede want sy Cressida is weer soos hy uit die fabriek uit kom.
En die motorhandelaar se werknemer ? Ek dink hy is 'n baie gelukkige man , want toe Kleinboet op Maandag oggend daar opdaag om die sakie met hom te 'bespreek' sou hy hoor die man werk nie meer daar nie. Ek wonder of hy besef dat die wiel draai. Ek hoop vir sy part die wiel draai baie stadig , want Kleinboet het baie opgehoopte frustrasies wat dalk eers effens moet afkoel voor hulle mekaar dalk eendag ontmoet.